Νέα Μαγνησία

Η Νέα Μαγνησία είναι οικισμός του Δήμου Δέλτα στο Πολεοδομικό Συγκρότημα Ιωνίας.

 Γενικά στοιχεία 
Η Νέα Μαγνησία βρίσκεται 10 χιλιόμετρα δυτικά της Θεσσαλονίκης και από το 2011 υπάγεται διοικητικά στον Δήμο Δέλτα. Είναι χτισμένη στην ανατολική όχθη του Γαλλικού ποταμού. Το παλιότερο όνομα της περιοχής ήταν Αραπλί. Η λαϊκή παράδοση αναφέρει ότι τα χρόνια της Τουρκοκρατίας κατοικούσε εδώ κάποιος τοπικός άρχοντας, μελαμψός (αράπης) και από αυτόν πήρε το όνομα του η περιοχή.

Η Νέα Μαγνησία έχει δύο ενορίες, του Αγίου Αθανασίου (παλαιότερη) και του Αγίου Παντελεήμονα (νεότερη, λόγω του ότι χτίστηκε από τους Μικρασιάτες πρόσφυγες τη δεκαετία του 1950). Υπάρχουν δύο δημοτικά σχολεία, ένα γυμνάσιο, ένα λύκειο και δύο νηπιαγωγεία. 

Οι περισσότεροι κάτοικοι της περιοχής κατάγονται από τη Μικρά Ασία, κυρίως από την περιοχή Μαγνησία, της Ιωνίας. Υπάρχουν στην περιοχή πολλές υπηρεσίες, όπως υποκατάστημα του Ι.Κ.Α., η Δ.Ο.Υ. Ιωνίας και τράπεζες καθώς επίσης πολλές επιχειρήσεις, όπως εργοστάσια και βιοτεχνίες. Η κωμόπολη διαθέτει ποδοσφαιρική ομάδα, δημοτική βιβλιοθήκη, πολιτιστικούς συλλόγους, Κ.Α.Π.Η, καφενεία και ψυχαγωγικές απασχολήσεις. Ο μόνιμος πληθυσμός της είναι 4.266 κάτοικοι (2011), και βρίσκεται δίπλα από τα Διαβατά, από τα οποία χωρίζεται από τις σιδηροδρομικές γραμμές.

Παραπομπές

Κατηγορία:Κωμοπόλεις της περιφερειακής ενότητας Θεσσαλονίκης
Κατηγορία:Δήμος Δέλτα